Komisijos reglamentas (EEB) Nr. 1480/83
1983 m. birželio 7 d.
dėl prekių klasifikavimo Bendrojo muitų tarifo subpozicijos 97.03 B dalyje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio 16 d. Tarybos reglamentą (EEB) Nr. 97/69 dėl priemonių, kurių reikia imtis, kad būtų vienodai taikoma Bendrojo muitų tarifo nomenklatūra [1], su paskutiniais pakeitimais, padarytais Graikijos stojimo aktu, ypač į jo 3 straipsnį,
kadangi, siekiant užtikrinti, kad būtų vienodai taikoma Bendrojo muitų tarifo nomenklatūra, turi būti nustatytos šių prekių tarifinio klasifikavimo nuostatos:
1) rinkinys vaikams, kurį sudaro netauriojo metalo grandinėlė su į kamėją panašiu pakabučiu iš netauriojo metalo ir plastiko, du auskarai, sagė ir žiedas iš netauriojo metalo ir plastiko, supakuoti vienoje pakuotėje,
2) rinkinys vaikams, kurį sudaro netauriojo metalo grandinėlė, laikrodžio formos pakabutis, du auskarai, dvi apyrankės ir du žiedai iš plastiko, supakuoti vienoje pakuotėje;
kadangi bendrojo muitų tarifo, pridėto prie Tarybos reglamento (EEB) Nr. 950/68 [2], su paskutiniais pakeitimais, padarytais Reglamentu (EEB) Nr. 604/83 [3], pozicijoje Nr. 71.16 nurodyti dirbtiniai juvelyriniai dirbiniai, o pozicijoje Nr. 97.03 - inter alia, kiti žaislai; kadangi klasifikuojant aptariamuosius dirbinius galima taikyti pirmiau minėtas pozicijas;
kadangi rinkinių negalima laikyti Nr. 71.16. pozicijoje nurodytais "dirbtiniais juvelyriniais dirbiniais"; kadangi, remiantis jų naudojimo paskirtimi ir žema gamybos kokybe, jie turi pozicijoje Nr. 97.03 nurodytų žaislų savybių;
kadangi dėl to šios prekės turi būti klasifikuojamos Bendrojo muitų tarifo pozicijoje Nr. 97.03; kadangi šioje pozicijoje turi būti pasirinkta B subpozicija;
kadangi šiame reglamente numatytos priemonės atitinka Bendrojo muitų tarifo nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
Rinkiniai vaikams, kuriuos sudaro:
1) netauriojo metalo grandinėlė su į kamėją panašiu pakabučiu iš netauriojo metalo ir plastiko, du auskarai, sagė ir žiedas iš netauriojo metalo ir plastiko, supakuoti vienoje pakuotėje;
2) netauriojo metalo grandinėlė, laikrodžio formos pakabutis, du auskarai, dvi apyrankės ir du žiedai iš plastiko, supakuoti vienoje pakuotėje,
turi būti klasifikuojami Bendrojo muitų tarifo subpozicijoje:
97.03 Kiti žaislai; veikiantys rekreacijai skirti modeliai:
B. Kiti.
2 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1983 m. birželio 7 d.